Nsunsuando ahorow pii na kaar akwanhyia dze brɛ ankorankor, ebusua na ɔnam. Aso dɛ yɛyɛ ɔman, ebusua, edwumakuw na ankorankor yi, ebɛnadze na yɛbɛyɛ dze abrɛ kaar akwanhyia adze wɔ ɔman Ghana mu.
Odzi kan nye dɛ yɛbɛtsew mbirika a yɛkɔ no wɔ hɛn akwantempɔn no no do. Mbirika ntsɛmtsɛm na ɔdze kaar akwanhyia ba ntsi sɛ yɛtsew mbirika ntsɛntsɛm no do a, kaar akwanhyia so no do bɛtsew koraa. Otwar dɛ yedzi hɛn dwuma ne ber mu na amma mber enntsia hɛn ma yɛmmfa mbirika ntsɛntsɛm annantsew hɛn akwantsempɔn do ennya akwanhyia ammfa ammfora afofor.
Yeedzi kan ehu dɛ, sɛ mfomfo ba hɛn kaar ho, otwar dɛ yesiesie no ntsɛmpara amma anngye nsamu ammfa asɛm kɛse ammba. Nnyɛ iyi nko, ɔsɛ dɛ mpanyimfo a wɔdeda ahɛnkafo nkabomukuw ahorow no ano no bɛma hɔn enyi akɔ ahɛnkafo hɔn ahɛn ho amma wɔammfa hɛn a onndzi mu anaa mfomdo aba ho no ennsi kwan do annkɔtow nyimpa enngu.
Bio, osiandɛ dɛ nnyɛ ahɛnkafo nyinara na wɔakɔ skuul na binom so mmfa kwan pa do dze nya tum a wotum gyina do dze ka hɛn ntsi, wonnyi nyimdzee papa biara wɔ akwankyerɛdze ahorow a ɔwɔ hɛn akwantsempɔn do a ɔboa bɔ hɛn ho ban fi akwanhyia ho no ho. No dɛm ntsi, ɔsɛ dɛ mpanyimfo a wɔdeda ahɛnkafo nkabomukuw ano na mpanyimfo a wɔhwɛ akwantsempɔn nsɛnsɛm do hwɛ kyerɛkyerɛ ahɛnkafo ma wohu akwankyerɛdze ahorow no nyinara na hɔn dwuma a wodzi wɔ hɛn akwantsempɔn do ama aboa atsew kaar akwanhyia a ɔtɔ dɛ osi daadaa no do.
Dza ɔtɔ do bio a yebotum ayɛ dze aboa atsew kaar akwanhyia do nye dɛ mpanyimfo a wɔdeda ahɛnkafo nkabɔmukuw ano bɛma hɔn enyi akɔ adrɔbafo ho ehu hɔn a wɔnom nsa na hɔn a wɔfa ndubabɔn dze ka kaar no nyinara na wɔtwe hɔn aso anaa wɔbra hɔn fi kaar ka edwuma no mu. Iyi bɛma adrɔbafo afa mu asuadze na ama wɔayɛ ahwɛyie na wɔatwe hɔnho efi dɛm ndzyɛɛ bɔn a ɔtwetwe kaar akwanhyia no ho.
Sɛ yɛyɛ iyinom nyinara dɛ akorankor, ebusua na ɔman a, ɔbɔboa hɛn ma yeetum atsew abrɛ kaar akwanhyia adze na yɛagye hɛn ho efi ɔhaw a ɔtɔ dɛ ɔdze ba hɛn do no mu. Afie, ɔbɔboa aban no so wɔ akwan horow pii do ma oeetum oenya sika dze edzi dwuma wɔ ɔman no mu.
